Nariadenie Komisie (ES) č. 2088/2001
z 25. októbra 2001,
ktorým sa mení a dopĺňa nariadenie (ES) č. 2342/1999, ktorým sa stanovujú podrobné pravidlá uplatňovania nariadenia Rady (ES) č. 1254/1999 o spoločnej organizácií trhu s hovädzím a teľacím mäsom vzhľadom na prémiové schémy
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom [1], naposledy zmenené a doplnené nariadením (ES) č. 1512/2001 [2], a najmä na jeho článok 4 (8), článok 6 (7), článok 10 (3), článok 11 (5) a článok 20,
keďže:
(1) Výpočet minimálneho a maximálneho počtu jalovíc vyjadrený v percentách, ako ho jednotlivo stanovujú prvý, druhý a tretí pododsek článku 6 (2) a štvrtý pododsek článku 10 (1) nariadenia (ES) č. 1254/1999, môže udávať výsledok, ktorý nie je celým číslom. Preto by sa malo zaviesť ustanovenie zaokrúhľovania, aby sa v počte zvierat dosiahlo celé číslo.
(2) Článok 41 nariadenia Komisie (ES) č. 2342/1999 z 28. októbra 1999, ktorým sa stanovujú podrobné pravidlá uplatňovania nariadenia Rady (ES) č. 1254/1999 o spoločnej organizácií trhu s hovädzím a teľacím mäsom vzhľadom na prémiové schémy [3], naposledy zmeneného a doplneného nariadením (ES) č. 1458/2001 [4], stanovuje určité pravidlá uhrádzania preddavkov. Stály nízky dopyt spôsobený následkom obáv spotrebiteľov o dôsledky chorôb, ktoré vyšli na svetlo počas niekoľko minulých mesiacov, vyústil do náročnej situácie na trhu s hovädzím a teľacím mäsom, takže aby výrobcovia mohli spĺňať vlastné finančné záväzky, malo by sa povoliť zvýšenie výšky preddavkov na špeciálnu prémiu, prémie na dojčiace kravy, jatočnú prémiu a dodatočné platby.
(3) Vzhľadom na spôsob, akým sa udalosti vyvíjajú, toto nariadenie by malo nadobudnúť okamžitú účinnosť.
(4) Opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Nariadenie (ES) č. 2342/1999 sa mení a dopĺňa takto:
1. Vkladá sa nasledujúci článok 29a:
"Článok 29a
Zaokrúhľovanie počtov zvierat
Ak výpočet minimálneho a maximálneho počtu jalovíc, vyjadrený v percentách, ako ho jednotlivo stanovujú prvý, druhý a tretí pododsek článku 6 (2) a štvrtý pododsek článku 10 (1) nariadenia (ES) č. 1254/1999, udáva výsledok, ktorý nie je celým číslom, toto číslo sa zaokrúhli nadol na najbližšie celé číslo v prípade, že výsledok je nižší ako 0,5, a nahor na najbližšie celé číslo, ak výsledok je 0,5 a vyšší."
2. V článku 41 odsek 1 sa nahrádza posledný pododsek takto:
"Vzhľadom na kalendárne roky 2000 a 2001 možno však vyplatiť preddavok rovný 80 % špeciálnej prémie, prémie na dojčiace kravy, jatočnej prémie a dodatočných platieb."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Článok 1 (1) sa však bude uplatňovať od 1. januára 2002.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 25. októbra 2001